text: 
  Det var en meget vigtig og banebrydende beslutning, fordi 
  flådeindsatsen koordineres mellem Vestunionen og NATO. Med indsættelse 
  af europæiske fartøjer rykker Vestunionen for første gang i centrum af
   europæisk sikkerhed efter mange års debat om at lette USAs byrder 
  ved forsvaret af Europa.
  
  Inddragelsen af NATO sikrer, at styrken også får amerikansk deltagelse,
   og dermed fastholdes det atlantiske perspektiv i europæisk sikkerhed. 
  USA ekskluderes ikke fra denne konkrete opgave.
  
  Det dobbelte hensyn til den europæiske forsvarssøjle og fastholdelsen 
  af det amerikanske engagement i Europa har stået sin første vigtige 
  prøve.
  
  Så langt så godt. Det er imidlertid tvivlsomt, om ofrene for Serbiens
   og nu også Kroatiens aggression i Bosnien-Hercegovina har blik for 
  de finere politiske ciseleringer i en beslutning om at lade vestlige 
  krigsskibe patruljere den jugoslaviske kyst.
  
  Udspillet er for det første kommet meget sent. Det er mere end tre 
  måneder siden, at serberne begyndte krigen for at annektere en stor 
  del af Bosnien og med magt deportere flere hundrede tusinde af dets 
  indbyggere. Resten er kroatiske styrker i færd med at tage sig af.
  
  
  
  